༄༅།།ང་ཚོ་མང་པོས་རང་གི་ཁྱིམ་ཚང་ནང་དང་།གྲོགས་པོ་དང་།ལས་རོགས་བཅས་མཉམ་འབྲེལ་བ་བཟང་པོ་འཇོག་དགོས་པར་ཤོད་ཀྱི་ཡོད་རེད།འབྲེལ་བ་བཟང་པོ་དེ་གང་མཚམས་ཤིག་བར་སྐྱོང་ཐུབ་ཅིང་དེ་ནས་མུ་མཐུད་རྒྱུར་དཀའ་ངལ་ཡོང་སྲིད་པ་རེད།ཐོག་མར་ཕ་རོལ་པའི་ཡོན་ཏན་མཐོང་ནས་གྲོགས་པོར་གྱུར་ཅིང་།ངེད་གཉིས་གྲོགས་པོར་གྱུར་བ་འདི་བཟང་འདུག་སྙམ་པའི་ཚོར་བ་ཞིག་སྐྱེ་བ་ཡིན།བློ་ཉེ་པོ་ཆགས་ནས་གང་མཚམས་ཤིག་ལ་རང་གི་སེམས་ཚོར་དེ་བར་ལ་ཞུགས་ཡོང་བ་རེད།འདི་འདྲ་བཟའ་ཚང་བར་ལ་ཡོང་བ་ཡིན་ལ།བླ་སློབ་བར་དང་ཆོས་གྲོགས་བར་ལའང་ཡོང་བ་ཡིན།ངའི་མཐོང་སྣང་ལ་བར་ཆད་གཙོ་བོ་ཞིག་ནི་ཡི་རང་མེད་པ་དང་གོ་རྟོགས་མེད་པ་དེ་ཡིན་པར་སེམས།རྗེས་སུ་ཡི་རང་ཡང་དག་བྱེད་རྒྱུ་དེ་ནི་གོ་རྟོགས་སྤེལ་བའི་ཐབས་ཤིག་ཡིན་པས།དེ་ནི་བློ་མུན་སངས་པའི་གོམ་པ་ཆུང་ངུ་ཞིག་དང་།རང་གཤིས་དང་ཉེ་བའི་གོམ་སྟབས་ཤིག་ཡིན་ཟེར་ནའང་ཆོག